แรงงานอ่วมเคว้งนับล้านอยุธยารอเปิด
กระทรวงแรงงานเผยน้ำท่วม 21 จังหวัด กระทบลูกจ้างกว่าล้านคน เลิกจ้างแล้ว 4,510 คน จากสถานประกอบการ 15 แห่ง
30 ต.ค. 2565

กระทรวงแรงงานเผยน้ำท่วม 21 จังหวัด กระทบลูกจ้างกว่าล้านคน เลิกจ้างแล้ว 4,510 คน จากสถานประกอบการ 15 แห่ง
นายอาทิตย์ อิสโม อธิบดีกรมสวัสดิการและคุ้มครองแรงงาน เปิดเผยว่า ภาพรวมทั่วประเทศมีสถานประกอบการใน 21 จังหวัด ได้รับผลกระทบจากน้ำท่วมรวม 28,533 แห่ง ลูกจ้างได้รับผลกระทบ 1,019,616 คน 
ขณะนี้มีสถานประกอบการเปิดกิจการแล้ว 5,387 แห่ง และลูกจ้างกลับเข้าทำงาน 116,450 คน ทำให้มีแรงงานได้รับผลกระทบจริงอยู่ที่ 903,166 คน มีลูกจ้างของสถานประกอบการถูกเลิกจ้างใน จ.พระนครศรีอยุธยา 10 แห่ง ปทุมธานี 4 แห่ง และ ฉะเชิงเทรา 1 แห่ง รวม 15 แห่ง ถูกเลิกจ้างแล้ว 4,510 คน
ด้านโครงการเพื่อนช่วยเพื่อนในการรับลูกจ้างที่ได้รับผลกระทบจากน้ำท่วมไปทำงานในจังหวัดอื่นเป็นการชั่วคราว 2-3 เดือน มีสถานประกอบการเข้าร่วมโครงการแล้ว 530 แห่ง มีตำแหน่งงานว่างรองรับ 66,443 อัตรา มีลูกจ้างเข้าร่วมโครงการ 11,054 คน ในสถานประกอบการ 64 แห่ง 
นายวิทยา บุรณศิริ รมว.สาธารณสุข ในฐานะประธานที่ปรึกษาฟื้นฟูนิคมอุตสาหกรรมระดับ จ.พระนครศรีอยุธยา กล่าวภายหลังจากลงพื้นที่ตรวจติดตามการกู้นิคมอุตสาหกรรมบางปะอิน โดยจากสภาพน้ำที่ลดลงอย่างต่อเนื่อง โดยเฉพาะในวันที่ 15 พ.ย. น่าจะลดลงเหลือ 20-30 เซนติเมตร ดังนั้น ภายในต้นเดือน ธ.ค.นี้ ผู้ประกอบการจะสามารถเปิดดำเนินการได้ทันที 50 โรงงาน ในพื้นที่นิคมอุตสาหกรรม ซึ่งส่วนใหญ่เป็นโรงงานชิ้นส่วนอิเล็กทรอนิกส์